Rasmiy Bryussel "ikki xil siyosat yuritishdan voz kechmas ekan", Turkiya Yevropa Ittifoqi bilan barcha kelishuvlarni to‘xtatadi. T24 telekanalining xabar qilishicha, Turkiya prezidenti maslahatchisi Yigit Bulut shunday bayonot bergan. Mamlakatning terrorizmga qarshi kurashga oid qonunchiligi qayta ko‘rib chiqilmasligini bildirgan Bulut, Turkiyaning YeIga nisbatan boshqa da’volariga oydinlik kiritmagan. Ma’lumki, may oyi boshlarida, Yevrokomissiya Turkiya fuqarolari uchun viza cheklovlarini bekor qilish taklifini bildirgan edi. Buning uchun, Anqara iyun oyi oxirigicha, YeIning qolgan shartlarini bajarishi talab etilardi. Biroq prezident Rajab Toyib Erdo‘g‘an terrorizmga qarshi kurash to‘g‘risidagi Turkiya qonunchiligini o‘zgartirishdan bosh tortgach, 11 may kuni Yevropa parlamenti vizalarni bekor qilish bo‘yicha muhokamalarni to‘xtatishga qaror qildi.